**Serengeti** je ekosustav prostranih savana u sjevernoj Tanzaniji i jugozapadnoj Keniji na oko 30.000 km², u kojemu se događa najveća seoba sisavaca na svijetu, koju često zovu "Deseto svjetsko čudo prirode". Ime mu na jeziku Masaia znači "beskrajne ravnice". Područje ekosustava Serengeti obuhvaća i zaštićeni rezervat Ngorongoro (u kojemu obitava oko 40.000 pripadnika plemena Masai) sa smještajem za turiste u *Ngorongoro Wildlife Lodge*, te rezervat Maswa i park prirode Maasai Mara, površine 320 km², a u kojem je lov dozvoljen (?), a postoji i mogućnost obilaska balonom. U ovom području živi 70 vrsta velikih sisavaca i oko 500 vrsta ptica. 

Karta NP Serengeti
Klima Serengetija je vruća i suha. Glavna kišna sezona traje od ožujka do svibnja, i kraćim kišama u desetom i jedanaestom mjesecu. Temperature na visinama od 920 do 1,850 metara iznose od 15-25 stupnja celzijusa; najhladnije je od lipnja do listopada, napose navečer.

**Nacionalni park Serengeti** je nacionalni park u Tanzaniji, stvoren još 1951. godine za potrebe očuvanja prirodnog staništa za oko 2 milijuna gnuova, 500.000 thomsonovih gazela, 250.000 zebri, bivola, lavova i drugih životinja. Bez sumnje je jedan od najpoznatijih utočišta divljih životinja na svijetu, koji se prostire na 14.763 km² između jezera Victoria na zapadu, jezera Eyasi na jugu, i Doline velike rasjeline na istoku. On je 1981. godine upisan na UNESCO-v popis mjesta svjetske baštine u Africi kao "mjesto gdje se odvija jedno od najdojmljivijih prirodnih događaja na svijetu, godišnja seoba milijuna velikih biljojeda u potrazi za trajnijim izvorima vode, a koje prate njihovi grabežljivci".

Svake godine u svibnju i lipnju velika krda gnuova i zebra se uputi od središnjih ravnica Serengetija prema zapadnim velikim trajnim lokvama vode. Njih prate i manja krda antilopa, elanda i topi gazela, ali i čopori lavova (do 3.500 primjeraka odjednom), pjegavih hijena i šakala, a prije i čopori afričkih divljih pasa (nestali na ovom području 1991.).

Od ostalih sisavaca na ovom području tu su: crni nosorog (jako ugrožen i pretpostavlja se da ih ima tek nekoliko primjeraka), afrički slon (ugrožen i brojao je tek 1.357 primjeraka 1994. god.), leopard, gepard, žirafa, vodenkonj i mnogo vrsta manjih sisavaca.

Predsjednik Tanzanije, Jakaya Kikwete, je 2010. godine predložio izgradnju autoceste kroz NP Serengeti, za koju mnogi smatraju kako bi ona trajno i nepopravljivo ugrozila ekosustav Serengetija. Koncem lipnja 2011. godine vlada je zbog svjetskog medijskog pritiska odustala od izgradnje ceste preko Serengetija, ali će izgraditi cestu uz sam rub parka.

* Balon iznad rijeke GrumetiBalon iznad rijeke Grumeti
* Akacija u NP SerengetiAkacija u NP Serengeti
* Ravnice SerengetijaRavnice Serengetija
* Lavica u NP SerengetiLavica u NP Serengeti
* Velika seoba u SerengetijuVelika seoba u Serengetiju

Izvori
------

***Serengeti*** na Wikimedijinoj ostavi

1. ↑  Frank Partridge, *The fast show*, The Independent, London, 20. svibnja 2006. () Preuzeto 3. studenog 2011.
2. ↑  Phillip Briggs, *Northern Tanzania: The Bradt Safari Guide with Kilimanjaro and Zanzibar*, Bradt Travel Guides, 2006. str. 198. ISBN 978-1-84162-146-3.
3. ↑  Jeffrey Gettleman, *Serengeti Road Plan Offers Prospects and Fears*, NY Times 30. listopada 2010. () Preuzeto 3. studenog 2011.
4. ↑  Jeremy Hance, *Tanzania has announced it will be going ahead with a gravel road through the Serengeti* na mongabay.com. 23. lipnja 2011. () Preuzeto 3. studenog 2011.

Vanjske poveznice
-----------------

* Službena stranica NP Serengeti

| * p
* r
* u
Svjetska baština u Tanzaniji |
| --- |
|  | 
Nacionalni park Kilimandžaro • Ruševine na otocima Kilwa Kisiwani i Songo Mnara1) • Slike na stijenama u Kondoi • Zaštićeno područje Ngorongoro • Rezervat Selous • Nacionalni park Serengeti • Kameni grad Zanzibar
 | Zastava Tanzanije |
| 1) Svjetska baština u opasnosti
 |